"Mekkora az a vértócsa, amit nem bírnak átugrani?" - BKV-Figyelő
Nesze neked Budapest-bérlet
Tegnap délután a Ferenc körúti metrómegálló mozgólépcsőjén elcsúszott egy férfi, akinek a kezét a lépcső alján lévő „fésű” felvágta. Az utasok segítőkészek voltak, mentőt is hívtak. Olvasónk jóval az eset után járt arra, amikor észrevette, hogy az utasok a vértócsát ugrálják át, mert a másik mozgólépcsőt még mindig nem indították be, pedig ezt több utas is kérte. Részletek a levélben:
Húsvét hétfő este 17.30-kor a Ferenc körúti metrómegállóban történt egy "kisebb" baleset. A lefelé menő mozgólépcső aljában elcsúszott egy férfi, és elvágta a támaszkodó kezét a lépcső végi fésűben. Nem vágott át ütőeret, de mélyen a tenyerébe vágott és igencsak vérzett. Öten-hatan lehettünk körülötte, egy fiatalember azonnal hívott orvost. Mivel egy vonathoz siettem, nem maradtam tovább. Egy fél órával később jöttem visszafelé és döbbenetes volt, amit láttam!
Mintha semmi nem történt volna, ugyanaz a lépcső ment lefelé, az emberek pedig a vértócsákon át ugráltak leérve. Mindenki bámult a lába elé, mert azért leérve senki nem számított erre. Felérve bementem a forgalmi irodához, hogy "Csókolom, itt voltam, amikor az úr elesett, nem lehetne esetleg feltörölni a tócsákat?..." A válasz: Majd este jönnek a takarítók, ők feltörlik.
Bravó! Ez Magyarország! Az ellenőrökhöz mentem, megkérdeztem, nem lehetne-e esetleg egy másik lépcsőt elindítani lefelé, mert nem túl vidám a tócsákat kerülgetni, úgy azért nem lépne bele mindenki. Válasz: Nem én vagyok az első, aki szólt, de ők nem tehetnek semmit, kérjem a főnököt.
Visszamentem. Kérdezte, hogy egy másik lépcsővel nem lenne-e egyszerűbb az egész dolgot áthidalni... Válasz: "Na, majd én megnézem, mekkora az a tócsa, amit nem bírnak átugrani!" -Ez a forgalmi irányító néni volt! Miért is kapják a fizetésüket? Vagy mi a dolguk? Nézni a monitorokat, -amin még az ajtóból is láttam a tócsákat- és körmöt reszelni? Erre fizetem ki havonta a fizetésem egytizedét?!